2.
Predkladacia správa

Vláda Slovenskej republiky uznesením č. 483/1999 schválila Komplexný program boja so zločinnosťou (ďalej len “Komplexný program”) a uložila ministrom, predsedom ostatných ústredných orgánov štátnej správy Slovenskej republiky prijať harmonogramy na zabezpečenie plnenia úloh z Komplexného programu v podmienkach riadených rezortov. Ministrovi vnútra Slovenskej republiky bolo uložené predkladať každoročne vláde Slovenskej republiky správu o plnení úloh vyplývajúcich z Komplexného programu k termínu 30. apríl. 

Komplexný program obsahuje hlavné úlohy boja so zločinnosťou rozdelené do šiestich dominujúcich oblastí. Ide o oblasť legislatívy, inštitucionálnu oblasť, oblasť materiálno – technického zabezpečenia, oblasť personálneho zabezpečenia, oblasť spolupráce a súčinnosti a oblasť koordinácie. Priority pri plnení jednotlivých úloh v rokoch 1999 až 2002 si určovali zainteresované subjekty. 

Úlohy Komplexného programu, ktoré neboli splnené v rokoch 1999 až 2002 a ich plnenie je vzhľadom na novú bezpečnostnú situáciu aktuálne, boli začlenené do aktualizovaného Komplexného programu boja so zločinnosťou, ktorý bol schválený uznesením vlády Slovenskej republiky č. 24/2003. 

Vyhodnotenie plnenia úloh Komplexného programu za rok 2002 bolo vykonané z podkladov zainteresovaných subjektov o plnení úloh ich rezortných harmonogramov boja so zločinnosťou. 

Vlastná správa je štrukturovaná podľa hlavných úloh stanovených v Komplexnom programe a poskytuje prehľad realizovaných opatrení v roku 2002 jednotlivými rezortmi.

V návrhu uznesenia vlády Slovenskej republiky sa navrhuje zrušiť uznesenie vlády Slovenskej republiky č. 483/1999 ku Komplexnému programu boja so zločinnosťou, keďže vláda Slovenskej republiky dňa 15. 1. 2003 schválila svojím uznesením č. 24/2003 aktualizovaný Komplexný program boja so zločinnosťou. Ďalej sa navrhuje zrušiť úlohu C.1. z uznesenia vlády Slovenskej republiky č. 306/2002, ktorá bola uložená duplicitne a jej plnenie už vyplývalo z uznesenia vlády Slovenskej republiky č. 483/1999. Úloha predkladať každoročne správu o plnení úloh vyplývajúcich z aktualizovaného Komplexného programu boja so zločinnosťou vláde Slovenskej republiky je obsahom návrhu uznesenia vlády Slovenskej republiky v tomto materiáli.

Materiál prešiel medzirezortným pripomienkovým konaním. Uplatnené pripomienky jednotlivých subjektov boli do materiálu zapracované. 

Materiál bol prerokovaný na zasadaní medzirezortného Expertného koordinačného orgánu pre boj so zločinnosťou dňa 4. 3. 2003. Uplatnené pripomienky pripomienky príslušných subjektov boli do materiálu zapracované.

Schválenie správy o plnení úloh Komplexného programu nemá dopad na štátny rozpočet Slovenskej republiky, nemá environmentálny dopad a ani dopad na zamestnanosť.